《偕林彦达天平即事》
元代·龚璛

篮舆过西郊，故指长松树。幽寻得清深，古藤蛟蛇聚。

聊为取径来，复作循涧去。峨峨天门山，僧坊掩其处。

稽首忠烈祠，兹游有神助。违世常独行，会心即同趣。

手𣂏白云泉，一洗儒者腐。跻攀龙门上，沧海欲竟渡。

狂啸风雨飞，血肉那可住。俯观大千界，莽苍尽回互。

病夫杖藜还，数息安窘步。之子凌绝顶，相失不相遇。

脩廊把臂笑，物色方受句。跏趺赞公房，茶瓯要深注。

蹇余每多艰，沮洳沾两屦。肩仆亦已痡，重负宁少恕。

前途更回首，空翠洒岚雾。持此将安归，济胜自非具。

知津问长沮，无泪洒羊祜。平生樽酒期，中秋月当户。

作者简介：璛字子敬，宋司农卿潗之子，自高邮再徙平江，家焉。宋亡，例遣北上，潗行至莘县，不食卒，璛悲不自胜，叹曰：国亡家破，吾兄弟不能力振门户，独不可为儒以自奋邪！与其弟理刻苦于学。戴帅初、仇仁近、胡汲仲皆与为忘年交，声誉籍甚。人称曰「两龚」，以比汉「两龚」云。